Op-art

Op-art (abreviashon pa optical art; lit. "arte óptiko") ta un movementu di arte internashonal ku a surgi den añanan 1960. E ta eksplorá kon patronchi abstrakto, koló i forma por influensiá perspeshon visual. Obranan asosiá ku e moveshon ta diseñá pa stimulá e wowo i ta krea efektonan óptiko, entre otro moveshon, vibrashon, flèsh, òf deformashon.

Aunke Op-art ta un movementu di siglo binti, e ta basá riba tradishonnan previo artístiko i sientífiko. Konsiderá, por ehèmpel, perspektiva linial desaroyá den siglo diessinku, téknikanan di trompe-l'œil ku ta krea ilushon tridimenshonal, i anamorfosis, den kua imágennan desformá ta disolvé den formanan rekonosibel opservá for di un sierto ángulo òf ku yudansa.

 Historia 
E término Op-art a drenta den uso meimei di añanan 1960. El a wòrdu popularisá na 1964 dor di e revista di Time, pa e obranan di e artista franses-húngaro Victor Vasarely, konsiderá komo un di e figuranan prinsipal di e movementu. Vasarely ya a kuminsá eksperimentá ku efektonan óptiko den añanan 1930, kaminda el kombiná su interesnan den siensia, koló i óptika. Den añanan 1950 el a produsí komposishonnan geométriko kompleho ku a krea efektonan desorientá.

E punto kulminante di e movementu a yega na 1965, kaminda e Museo di Arte Moderno (MoMA) a asepta e estilo ku un eksposishon, yamá The Responsive Eye, ku 123 pintura i eskultura di artistanan, manera Victor Vasarely, Bridget Riley, Frank Stella, Carlos Cruz-Diez, Jesus Rafael Soto, i Josef Albers.

 Karakterístika 
Op-art ta karakterisá pa uso di patronchi abstrakto, normalmente geométriko, ehekutá den pretu i blanku òf den koló sumamente kontrastá. Artistanan ta usa areglonan di liña, forma i kolónan kontrastá pa krea efektonan visual ku por lanta un sentido di moveshon òf profundidat riba un superfisie plat. E efektonan aki ta surgi for di e manera ku e sistema visual humano ta prosesá kontraste, ripitishon i relashonnan espasial.

Kategoria:Arte